A-tt-an Feṭṭa tettawi taẓuri gar yifassen-is tẓeṭṭ isuka‚ iḥuyak tesnuzuy di tḥanut i s-dyeǧǧa baba-s, ulamma tettidir s tsusmi teḥdeq nezzeh,tikwal ttɛawanent-tt yessetma-s acku yal yiwet d acu txeddem‚ Sedda d taselmadt‚ Sintya d tamsujayt. Ffɣent-d seg uxxam ṭṭfent abrid ruḥent ɣer gmat-sent "Mastanabal" yellan di Sbiṭer d ul-is i yuḍen acḥal-aya, d acu kan yesɛa ḥellu qrib ad yeffeɣ. Daɣen yella yiwen n Sbiṭer n laɛqel deg-s i yettdawi Yudas d iseggasenaya‚ ilemẓi-nni yemmugren sebɛa n yiqerra ɣef yisredayen ula d netta ur as-d-yeqqim ara waṭas ad yeḥlu. Mi d-yeffeɣ si Sbiṭer yenecraḥ, tɛedda-d tugna-nni n sebɛa n terwiḥin dɛebban sebɛa n yisredyan d acu tikkelt-a iqubel-itt s tebɣest,truḥ-as-d tikti n unadi imi ur iban d anwi i ten-yenɣan.